
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Konžskej demokratickej republike (KDR),
–	so zreteľom na Medzinárodný pakt o občianskych a politických právach, ktorý KDR ratifikovala v roku 1976, a na Africkú chartu ľudských práv a práv národov,
–	so zreteľom na Všeobecnú deklaráciu ľudských práv a zásady a usmernenia týkajúce sa práva na spravodlivý proces a právnu pomoc v Afrike,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže belgicko-konžský bezpečnostný, vojenský a politický expert Jean-Jacques Wondo bol vo februári 2024 pozvaný do Kinshasy, aby viedol reformu konžskej národnej spravodajskej služby (ANR);
B.	keďže Wondo bol zatknutý po neúspešnom prevrate 19. mája 2024 na základe obvinenia z toho, že bol jeho „ideovým strojcom“, a to napriek tomu, že neustále trvá na svojej nevine; keďže obvinenia boli založené na vynútených a nespoľahlivých svedectvách;
C.	keďže 13. septembra 2024 vojenský súd odsúdil Wonda a 36 ďalších osôb na trest smrti v procese, ktorý bol všeobecne kritizovaný za závažné porušovanie práva na riadny proces a neexistenciu dôveryhodných dôkazov;
D.	keďže zdravie Wonda sa vo väzbe výrazne zhoršilo a vyžaduje si lekársku starostlivosť;
E.	keďže KDR v marci 2024 zrušila moratórium na trest smrti, čo viedlo k prudkému zvýšeniu trestov smrti, a to je v rozpore s jej záväzkami podľa medzinárodného práva v oblasti ľudských práv;
1.	dôrazne odsudzuje odsúdenie Wonda a ďalších osôb na trest smrti a závažné porušovanie ich práva na spravodlivý proces;
2.	naliehavo vyzýva vládu KDR, aby okamžite zrušila tresty smrti, obnovila moratórium na popravy a podnikla kroky na úplné zrušenie trestu smrti;
3.	vyjadruje hlboké znepokojenie nad zhoršujúcim sa zdravím Wonda, žiada, aby mu bol poskytnutý okamžitý prístup k lekárskej starostlivosti, a trvá na jeho okamžitom prepustení;
[bookmark: _GoBack]4.	odsudzuje zneužitie vojenských súdov na stíhanie Wonda a vyzýva KDR, aby zosúladila svoje súdne postupy s medzinárodnými a regionálnymi záväzkami v oblasti ľudských práv;
5.	opakuje svoj kategorický nesúhlas s trestom smrti za všetkých okolností a vyzýva na jeho všeobecné zrušenie;
6.	nabáda delegáciu EÚ v Kinshase, Európsku službu pre vonkajšiu činnosť a ministrov zahraničných vecí členských štátov, aby zintenzívnili spoluprácu s orgánmi KDR s dôrazom na dodržiavanie ľudských práv, nezávislosť súdnictva a právny štát;
7.	vyzýva KDR, aby uskutočnila systémové reformy s cieľom prebudovať súdnictvo na nezávislú, spravodlivú a efektívnu inštitúciu, ktorá zaručí riadny proces a ochranu základných práv;
8.	poveruje svoju predsedníčku, aby postúpila toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vláde a parlamentu Konžskej demokratickej republiky, Africkej únii a ďalším relevantným medzinárodným subjektom.

